‘উস্কানিমূলক’ বক্তব্যের অভিযোগ! অর্জুন সিংহের বিরুদ্ধে বনগাঁ থানায় লিখিত অভিযোগ দায়ের

বনগাঁ: ব্যারাকপুরের প্রাক্তন সাংসদ অর্জুন সিংহের (Arjun Singh) বিরুদ্ধে বনগাঁ থানায় (Bangaon Police Station) লিখিত অভিযোগ দায়ের করলেন বনগাঁ পুরসভার ৬ নম্বর ওয়ার্ডের কাউন্সিলর তথা বনগাঁ পুরসভার দলনেতা প্রসেনজিৎ বিশ্বাস। তাঁর অভিযোগ, অর্জুন সিং একাধিক সংবাদমাধ্যমে বলেছেন যে নেপালের (Nepal) মতো ঘটনা যেকোনও সময়ে পশ্চিমবঙ্গেও (West Bengal) হতে পারে। এটা উস্কানিমূলক বক্তব্য। তার এই উস্কানিমূলক বক্তব্যের জেরে বাংলায় অসামাজিক ও দুষ্কৃতিমূলক কাজের সঙ্গে জড়িতরা উৎসাহিত হবে বলে দাবি করেছেন তিনি। অর্জুন সিংহের বিরুদ্ধে দৃষ্টান্তমূলক শাস্তির দাবি জানিয়েছেন পুরসভার দলনেতা।

অশান্ত নেপাল (Nepal)। এই মুহূর্তে সেনার হাতে দেশের শাসন। বুদ্ধের এই ছোট্ট দেশটিতে তীব্র অরাজকতা ও অশান্তির মাঝে বেফাঁস মন্তব্য করে বসেছেন ব্যারাকপুরের প্রাক্তন সাংসদ অর্জুন সিংহ (Arjun Singh)। যার জেরে এখন বিতর্কের মুখে পড়তে হয়েছে প্রাক্তন সাংসদকে। সংবাদমাধ্যমে তিনি সরাসরি বলেন, বাংলার যুবসমাজ কবে রাজ্যের দুর্নীতিগ্রস্ত সরকারকে উপড়ে ফেলবে সেই অপেক্ষায় আছেন তিনি। তার কথায়, “বিনা রক্ত ঝরিয়ে কোনও দুর্নীতিগ্রস্ত শাসন শেষ হয় না। অনেকে বলেন গান্ধীজি গান বাজিয়ে দেশ স্বাধীন করেছিলেন। আমি ব্যক্তিগতভাবে তাদের এই কথা বিশ্বাস করি না।”

আরও পড়ুন: উচ্চমাধ্যমিক ছেড়ে প্রাইমারি স্কুলে ফেরার হিড়িক যোগ্য চাকরিহারাদের!

বাংলায় যুব সমাজের বিক্ষোভে তার প্রত্যক্ষ নেতৃত্বের ইঙ্গিত দিয়ে স্পষ্ট বার্তা, “বেকার যুবকরা নেপাল থেকে শিক্ষা নিক। সেখানে ১৮ থেকে ৩০ বছরের যুবকরা দেখিয়ে দিয়েছে। যেদিন বাংলার যুবসমাজ জাগ্রত হবে আমাদের মতো লোকেদের ডাকলে প্রথম সারির থেকে নেতৃত্ব দিতে রাজি আছি।” আর এইসব মন্তব্যের জেরেই বিপাকে পড়েছেন বিজেপি নেতা। তার এই মন্তব্যের পড়েই তৃণমূল সাংসদ পার্থ ভৌমিকের নির্দেশে ব্যারাকপুর কমিশনারেটের বিভিন্ন থানায় মামলা রুজু হয়েছে অর্জুনের বিরুদ্ধে।

অন্যদিকে, প্রসেনজিৎ বিশ্বাসের অভিযোগ নিয়ে বনগাঁ জেলার বিজেপি সভাপতি বিকাশ ঘোষ জানিয়েছেন, রাজ্যে যে পরিস্থিতি চলছে তাতে বিজেপি কর্মীরা আক্রান্ত হচ্ছেন। তাঁরা তো আর বসে থাকবে না। পশ্চিমবঙ্গে কখন কী পরিস্থিতি হয়ে যাবে কেউ বলতে পারেনা! অর্জুন সিংয়ের বক্তব্য প্রসঙ্গে বিজেপি সভাপতির সাফ বার্তা, ‘আমরা মারদাঙ্গায় বিশ্বাস করিনা’।

দেখুন অন্য খবর